KOMISIJOS REGLAMENTAS (EB) Nr. 1187/2006
2006 m. rugpjūčio 3 d.
nukrypstantis nuo Reglamento (EB) Nr. 796/2004 nuostatų dėl 21 jo straipsnio taikymo tam tikrose valstybėse narėse
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies pakeičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio n dalį,
kadangi:
(1)
2004 m. balandžio 21 d. Komisijos reglamento (EB) Nr. 796/2004, nustatančio išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (2) 21 straipsnyje numatomi pavėluoto pagalbos paraiškos pateikimo atveju taikomi sumažinimai.
(2)
Tvarkydamos 2006 m. bendrąsias paraiškas keletas valstybių narių susidūrė su ypatingomis aplinkybėmis. Dėl šių aplinkybių skirtingu mastu sumažėjo galimybė atitinkamų valstybių narių ūkininkams pateikti bendrąsias paraiškas per Reglamento (EB) Nr. 796/2004 11 straipsnio 2 dalyje nustatytą terminą. Todėl tikėtina, kad susidariusi padėtis galėtų nepagrįstai pažeisti kai kurių ūkininkų teisę gauti visą pagalbą, kurią jie paprastai turi gauti.
(3)
Praktiškai įgyvendindamos naująją bendrąją išmokos schemą, Prancūzija, Italija, Nyderlandai, Portugalija, Ispanija ir Jungtinė Karalystė susidūrė su netikėtomis problemomis, ypač susijusiomis su techniniais ir administraciniais sunkumais. Be to, dėl alyvuogių aliejaus sektoriaus įtraukimo į šią schemą, sistema tapo dar sudėtingesnė. Didelis paraiškas teikiančių ūkininkų skaičius ir sudėtingas alyvmedžių giraičių užimamų plotų, apie kuriuos reikia pranešti, apskaičiavimas apsunkino 2006 m. paraiškų tvarkymą Prancūzijoje, Italijoje, Portugalijoje ir Ispanijoje.
(4)
Dėl sunkios potvynių sukeltos padėties Vengrijoje bei netikėtų techninių sunkumų, iškilusių pirmą kartą spausdinant reikalingą grafinę informaciją Lenkijoje, kompetentingos valdžios institucijos labai pavėlavo ūkininkams išdalinti išsamias paraiškos formas, todėl sumažėjo galimybė ūkininkams paraiškas pateikti per nustatytą terminą.
(5)
Atsižvelgiant į susidariusią padėtį 2006 m. nereikėtų taikyti 1 % sumažinimo už vieną darbo dieną ir Reglamento (EB) Nr. 796/2004 21 straipsnio 1 dalyje nustatytos išimties paraiškoms, pateiktoms per terminus, nustatytus atsižvelgiant į kiekvienos atitinkamos valstybės narės konkrečias aplinkybes.
(6)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 796/2004 21 straipsnio 1 dalies, 1 % sumažinimas už kiekvieną darbo dieną ir ten nurodyta išimtis netaikoma kompetentingoms valdžios institucijoms pateiktoms 2006 m. bendrosioms paraiškoms:
a)
iki 2006 m. gegužės 31 d.:
i)
Prancūzijai:
-
šio reglamento I priede išvardytų Prancūzijos departamentų ūkininkams,
-
ūkininkams, kurie pradėjo teikti paraiškas elektroniniu būdu iki 2006 m. gegužės 15 d., bet iki šios dienos negalėjo baigti pildyti paraiškos elektroniniu būdu;
ii)
šio reglamento II priede išvardytoms Vengrijos teritorijoms;
iii)
Nyderlandams;
b)
iki 2006 m. birželio 15 d.:
i)
Prancūzijos bendrosios išmokos schemos reikalavimus atitinkantiems ūkininkams, auginantiems alyvmedžius;
ii)
šio reglamento III priede išvardytoms Ispanijos autonominėms bendruomenėms;
iii)
Italijai;
iv)
Lenkijai;
v)
Anglijai;
vi)
Portugalijos bendrosios išmokos schemos reikalavimus atitinkantiems ūkininkams, auginantiems alyvmedžius.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugpjūčio 3 d.